
Iverksettelse av skadefelling av bjørn i Rendalen kommune, Hedmark fylke

Det vises til søknad av 21.6.2005 om iverksettelse av skadefelling av bjørn etter dokumentasjon på skader på sau forvoldt av bjørn i Spekedalen. 

Bakgrunn

Statens naturoppsyn har dokumentert skader på sau forvoldt av bjørn i Spekedalen i Rendalen kommune. Så langt er 2 dyr undersøkt og dokumentert tatt av bjørn. Skadene har funnet sted i området til det såkalte Spekedalsprosjektet. Dette er et prosjekt der det er investert betydelige ressurser på flytting av sau fra rovdyrutsatte til mindre rovdyrutsatte områder. I beitesesongen 2005 beiter det om lag 3500 sau og 250 storfe i dette området. 

Generelt

Det rettslige grunnlaget for iverksetting av fellingstillatelse på bjørn er gitt i forskrift om forvaltning av rovvilt,  fastsatt ved Kgl. res. av 18.3.2005. Forskriften er hjemlet i viltloven. I henhold til § 9 i forskriften kan fylkesmannen treffe vedtak om iverksetting av felling for å forhindre fremtidig skade innenfor rammen av kvote for betinget skadefelling gitt av rovviltnemnden, jf. forskriften § 8, eller av Direktoratet for naturforvaltning, jf. § 13. 

Rovviltnemnda i region 5 – Hedmark – har i møte den 24.5.05 vurdert det slik at nemnda i 2005 ut fra bestandssituasjonen for bjørn ikke har myndighet til å fastsette kvote for betinget skadefelling av bjørn, jf forskriften § 8. For å sikre rask iverksettelse når vilkårene for skadefelling er oppfylt har Direktoratet for naturforvaltning i brev av 10.6.05 gitt fylkesmannen i Hedmark en kvote på 2 bjørner for betinget skadefelling i perioden 10.6.05-15.2.06.  En bjørn felt i Engerdal 17.6.2005 er belastet denne kvoten.

Gjennom behandlingen av St.meld. nr. 15 (2003-2004) ble det opprettet et nytt forvaltningsområde for ulv. Det er fastsatt et mål om 3 årlige ynglinger av ulv innenfor denne forvaltningssonen. Det nye forvaltningsområdet har følgende avgrensing i Hedmark: Hele fylket med unntak av kommunene Nord-Odal, Stange, Hamar, Løten, Ringsaker, Åsnes vest for Glomma, Våler vest for Glomma, Elverum vest for Glomma, Åmot vest for Glomma, Stor-Elvdal, Rendalen, Engerdal, Folldal, Alvdal, Tynset, Tolga og Os. Det aktuelle skadeområdet ligger utenfor forvaltningssonen for ulv.
Av rovviltforskriftens formålsparagraf (§1) fremgår det at: 


”Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensynet til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og  for de ulike rovviltarter.” 

I § 9 (Fylkesmannens myndighet til iverksetting av betinget skadefelling) heter det blant annet:

”Ved vurdering av om det skal gis tillatelse til skadefelling skal det legges vekt på føringene i regional forvaltningsplan, jf forskriften § 6. Felling kan bare gjennomføres dersom det ikke finnes annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a. områdets betydning som beitemark 

b. skadenes omfang og utvikling

c. potensialet for fremtidige skader

d. muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. Det kan knyttes nærmere vilkår til fellingstillatelsen, herunder at bestemte typer dyr skal være unntatt, at felling skal foretas av nærmere bestemte personer, metoder for felling og utbetaling av fellingsvederlag og/eller dekning av påløpte utgifter med unntak av lønn mv. i forbindelse med felling. Felling og forsøk på felling i henhold til denne bestemmelsen gjennomføres uavhengig av grunneiers jaktrett, jf viltloven § 35.”

Fylkesmannens vurdering

Det er dokumentert at bjørn har forvoldt skade på sau i Spekedalen i Rendalen kommune. To tikker er dokumentert tatt av bjørn. Skadene har skjedd  i et områdene der det er investert betydelige ressurser for å tilrettelegge for beitedyr. Staten har på sin side over flere år gitt tilskudd i tilknytning til flytting av sau fra rovviltutsatte områder til dette antatt mindre utsatte området. Det slippes om lag 3500 sau og 250 storfe i området.

I forhold til rovviltforskriftens § 9 annet  ledd, punkt a vil fylkesmannen karakterisere  dette beiteområdet som svært viktig for sau, et område der beitebruk skal vektlegges sterkt i den differensierte forvaltningen. 

I forhold til § 9 annet ledd punktene b og c anser fylkesmannen at det totale skadeomfanget i det aktuelle området på dette tidspunkt ikke er av et spesielt stort omfang, men at skadepotensialet er betydelig. Fylkesmannen vektlegger i stor grad erfaringer fra andre skadesituasjoner med bjørn rett etter beiteslipp. Disse viser at bjørn kan forårsake omfattende skade på sau i løpet av svært kort tid på denne tiden av året. 

Det er like etter beiteslipp, og så tidlig i beitesesongen er det verken økonomisk eller praktisk gjennomførbart å iverksette forebyggende tiltak som fysisk skiller bjørn og beitedyr. . Etter fylkesmannens oppfatning kan ekstraordinært tilsyn kun bidra til å oppdage eventuelle skadde og døde dyr, og lettere oppdage nye angrep. Det vil imidlertid være vanskelig å avverge ytterligere angrep. Fylkesmannen mener derfor at det på dette tidspunkt og i det aktuelle området ikke foreligger mulighet for å gjennomføre andre forebyggende tiltak som effektivt forhindrer tap av dyr, jf § 9 punkt d.

Fylkesmannen finner med bakgrunn i disse vurderingene å kunne iverksette fellingstillatelse på bjørn i Rendalen kommune.

Konklusjon:

Ut fra en samlet vurdering der en vektlegger potensialet for framtidige skader på bufe dersom bjørnen fortsetter å oppholde seg i dette området, finner  fylkesmannen å iverksette skadefelling på en (1) bjørn innenfor et nærmere avgrenset område og tidsrom som framgår av vilkårene for tillatelsen. Rendalen kommune får ansvaret for å lede gjennomføringen av fellingsforsøket.

Følgende vilkår er knyttet til fellingstillatelsen:

1.  Fellingsområdet er begrenset til kommunegrensa for Rendalen i nord og øst. I vest rett linje fra kommunegrensa mot Tynset, gjennom Neklia sørover til Søvollen. I sør fra Søvollen rett over til Haugsetvollen og kommunegrensa til Engerdal. Dette dekker i hovedsak beiteområdet for fellesdrifta Spekedalen Drift DA i Rendalen Østfjell. 
2.  Fellingstillatelsen gjelder felling av 1 bjørn i tidsrommet tirsdag 21.6.2005 kl. 16.00 til tirsdag 28.6.2005 kl. 12.00. Dersom det i løpet av den perioden fellingstillatelsen gjelder for blir dokumentert nye skader på sau forårsaket av bjørn, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen kunne vurdere behovet for å forlenge perioden fellingstillatelsen gjelder for.

3.  Binne med unge er unntatt fra fellingstillatelsen.

4.  Det er kun jegere som er oppnevnt av kommunen som kan delta i fellingsforsøket. Dersom kommunen ønsker, kan det bes om bistand fra SNO i fellingsforsøket. 

5.  Det gis et samlet fellingsvederlag på kr. 10.000,- til dekning av kostnader i forbindelse med organisering og gjennomføring av fellingsforsøket. Ved et samordnet fellingsforsøk med nabokommuner forutsettes det at fellingsvederlaget fordeles mellom kommunene i forhold til kostnader/innsats ved gjennomføringen. 

6.  Bjørn som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr eller deler av dyret (inkl. hår, blod) uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted, avklares med fylkesmannen. 

7.  Fellingsstedet skal kunne påvises dersom fylkesmannen, SNO eller politiet krever dette.

8.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

9.  Felling eller forsøk på felling av bjørn skal umiddelbart meldes til fylkesmannen og nærmeste politimyndighet. Dersom ulv skadeskytes, avgjør fylkesmannen hvordan videre ettersøk skal gjennomføres. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av gaupe, bjørn, jerv og ulv gjelder bestemmelsen i rovviltforskriften § 17. 

10.  Fellingslaget skal melde tilbake til fylkesmannen minimum en gang pr. døgn om gjennomføringen av fellingsforsøket. Dersom fellingslaget får kontakt med ulv, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen – tlf. nr. 970 29840. 

11.  Alle medlemmer av det kommunale fellingslaget som deltar i fellingsforsøket skal ha kopi av brevet og være kjent med vilkårene for fellingstillatelsen.

12.  Fylkesmannen kan til enhver tid endre ett eller flere av vilkårene, eller inndra fellingstillatelsen. 

Dersom bjørn skadeskytes eller felles, skal det gis melding direkte til Kristine Schneede – tlf. 950 55799 eller Jørn Berg - tlf. 970 29 841, hvis det ikke oppnås direkte kontakt via vakttelefonen. 

Søknaden ble behandlet med hjemmel i forskrift om forvaltning av rovvilt, fastsatt ved kgl. res. av 18.3.2005. Vedtaket kan innen 3 uker påklages til Direktoratet for naturforvaltning. Eventuell klage sendes til fylkesmannen.

Med hilsen

	Olav Høiås e.f
	Jørn Berg

	miljøverndirektør
	seksjonssjef


Vedlegg:


	Kopi til:

	Direktoratet for naturforvaltning

	Medlemmene i rovviltnemnda

	Lensmannen i Rendalen
	

	Statens naturoppsyn, Evenstad, 2480 Koppang

	Foreningen Våre Rovdyr,  postboks 195, 2151 Årnes


ØK 

Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR


epost:postmottak(fm-he.stat.no
http://dnweb7.dirnat.no/sites/Rovviltnemnd/Fellingsvedtak/05-4579-2.doc
Internett: www.fylkesmannen.no

